Klosterkirkens alter og et mulig gravkammer

I et av de største hullene de har gravd har arkeologene funnet to steinkonstruksjoner. Teorien er at den ene av disse er alteret i klosterkirken, noe som stemmer godt med Schønings tegninger og veggfundament lengre øst. Den andre konstruksjonen er mindre, kvadratisk, og funnet av skifter i kalkmørtel på toppen av den, tyder på at det kan være et gravkammer som har ligget forseglet under kirkegulvet. Det spekuleres i om dette kan være gravkammeret til Harald Hardråde, men McLees mener dette ikke kan bevises per i dag.

– Selv om Harald Hardråde skal ha vært gravlagt her, har vi ingen håndfaste bevis for at dette er gravstedet hans. Men hvis konstruksjonen vi har funnet er et gravkammer, har det ligget rett foran alteret og ville dermed ha blitt gravsted til en viktig person. Med bakgrunn i at Elgeseter klosterkirken er gravkirken til Kong Harald Hardråde kan vi ikke utelukke at et så sentralt plassert gravkammer kan inneholde levningene etter selve kongen.

Nær alteret har arkeologene også funnet to menneskeskjeletter. Det ene består etter alt å dømme av øvre halvdelen av en voksen kvinne, mens det andre består av leggbeinene til et barn som døde i 5 til 6 års alderen.

– Siden de fikk æren av å bli gravlagt like ved alteret i klosterkirkens kor, må de har vært viktige mennesker i datiden. Hvem kvinnen og barnet var har vi derimot ingen kilder på. Dette er et nok et av mysteriene som utgravningen byr på.